- Begravd to måneder i nedsnødd bil - overlevde ved å spise snø
Det var to skuterførere som oppdaget det de trodde var et bilvrak fredag kveld. Da de banket på vinduet, så de noe som bevegde seg i baksetet, skriver Västerbottens-Kuriren. De varslet umiddelbart politiet som fraktet den nærmest livløse mannen til sykehuset. - Det er et under at han lever, sier vakthavende befal Ebbe Nyberg til Aftonbladet. Politiet i Västerbotten forteller til VG Nett at mannen har bodd i bilen frivillig i om lag to måneder.Mannen lå inne i bilen i en sovepose da han ble funnet. Over ham lå det minst én meter snø. - Han sa han ikke hadde spist siden 19. desember, bortsett fra litt snø, sier Nyberg.44-åringen klarte å si noen ord, men han var så svak at han ikke var i stand til å gå ut av bilen på egen hånd, skriver Västerbottens-Kuriren. - Han var bare skinn og ben. Det er helt utrolig at han overlevde uten mat, sier Nyberg til avisen.Mannen skal ha tatt inn på en skogsvei nord for Umeå og blitt stående foran en bom. Veien har ikke blitt måkt hele vinteren og det var ingen fotspor i nærheten av bilen, skriver Västerbottens-Kuriren. I området skal det ha vært ned mot 30 minusgrader de siste ukene. - Det er merkelig at han ikke har fryst i hjel, det har jo vært 30 minusgrader her. Men bilen har kanskje blitt isolert av snøen, sier Nyberg til Västerbottens-Kuriren. Ingen skal ha meldt mannen savnet, og det er foreløpig uvisst hvorfor han ble værende i bilen. 44-åringen skal etter forholdene være i god behold.
En 44-åring fra Sverige ble tilfeldig oppdaget i en nedsnødd bil utenfor Umeå i Sverige. Der skal han ha sittet siden 19. desember.